## Rješenje Ustavnog suda Republike Hrvatske broj U-I-364/1994. od 15. ožujka 1995

### NN 21/1995 (29.3.1995.), Rješenje Ustavnog suda Republike Hrvatske broj U-I-364/1994. od 15. ožujka 1995

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Jadranko Crnić,
te suci Zdravko Bartovčak, dr. Velimir Belajec, dr: Nikola Filipović,
Ante Jelavić Mitrović, mr. Vojislav Kučeković,
mr. Hrvoje Momčinović, Ivan Marijan Severinac i Mladen Žuvela,
odlučujući o prijedlogu Fadila Zejnića iz Zagreba, za
pokretanje postupka za ocjenu ustavnosti odredbe članka 8. stavka
1. točka 3. Zakona o hrvatskom državljanstvu ("Narodne novine",
broj 53/1991; 29/1992), na sjadnici održanoj dana 15. ožujka 1995. godine,
donio je

## Rješenje

1.Prijedlog se ne prihvaća.

2. Ovo rješenje će se objaviti u "Narodnim novinama"

Obrazloženje: Fadil Zejnić iz Zagreba podnio je prijedlog za ocjenu
suglasnosti s Ustavom Republike Hrvatske odredbe članka 8. stavka
1. točka 3. Zakona o hrvatskom državljanstvu ("Narodne novine",
broj 53/1991; 29/1992). Osporenom odredbom utvrđena je kao jedna od
kumulativno zahtijevanih zakonskih pretpostavki za stjecanje hrvatskog
državljanstva prirođenjem prijavljeni boravak na teritoriju Republike
Hrvatske najmanje pet godina prije podnošenja zahtjeva za primitak u hrvatsko
državljanstvo. Podnositelj prijedloga smatra da se tako postavljenim uvjetom
zanemaruje činjenica da je Zakon o hrvatskom državljanstvu na snazi
manje od pet godina pa njegova primjena dovodi do povrede ustavnih prava
osoba koje stvarno, ali bez prijavljivanja, borave na teritoriju Republike
Hrvatske duže od pet godina. Iz sadržaja prijedloga proizlazi da podnositelj
osporenu odredbu smatra suprotnom članku 14. Ustava Republike Hrvatske.

Prijedlog nije osnovan.

Rješenjem broj U-I-147/1992 od 24. svibnja 1993. godine ("Narodne
novine", broj 49/1993) Ustavni sud Republike Hrvatske nije prihvatio
prijedlog za pokretanje postupka ocjene ustavnosti članka 8. stavka
1 točka 3. Zakona o hrvatskom državljanstvu. Razlozi rješenja sadrže
stajalište da osporena odredba nije nesuglasna odredbama članka
14. i 15. Ustava Republike Hrvatske jer su to prava koja se ostvaruju tek
stjecanjem hrvatskog državljanstva. Na temelju odredbe članka 9.
stavka 1. Ustava Republike Hrvatske hrvatsko državljanstvo, njegovo stjecanje
i prestanak uređuju se zakonom. Prava i slobode te jednakost pred zakonom
u odredbi članka 14. jamče se građanima Republike Hrvatske.
To, međutim, dakako, ne može značiti da stranci u Republici
Hrvatskoj ne uživaju punu odgovarajuću zaštitu temeljnih sloboda
i prava ali određena prava ostvaruju pod posebnim zakonom utvrđenim
uvjetima pa tako i pravo na hrvatsko državljanstvo. Stranac, međutim,
koji svoju želju za stjecanjem hrvatskog državljanstva izražava podnošenjem
zahtjeva, mora ispuniti zakonom utvrđene pretpostavke u koje je uvršten
i boravak, i to prijavljeni boravak u Republici Hrvatskoj.

Iz navedenoga slijedi da osporena odredba nije suprotna Ustavu Republike
Hrvatske, kako to smatra podnositelj prijedloga te je riješeno kao u izreci.
Objavljivanje ovog rješenja u službenom glasilu Republike Hrvatske zasniva
se na odredbi članka 20. Ustavnog zakona o Ustavnom sudu Republike
Hrvatske ("Narodne novine", broj 13/1991).

Broj: U-I-364/1994

Zagreb, 15. ožujka 1995.

USTAVNI SUD REPUBLIKE HRVATSKE

Predsjednik

**Jadranko Crnić,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Rješenje, NN 21/1995-429